荷風薦凉屷于御風臺者六因賦古意示諸同我
作者：白玉蟾
朝代：宋

paragraphs: 黄昏六點星，飛墮天南方。
蕩蕩無邊秋，水色涵天光。
紫壺如朱槿，鮮妍敵露霜。
紫瓊如芙蓉，風韻何清凉。
紫煙如芝蘭，澗谷含幽芳。
紫雲如木犀，內祕天家香。
鶴林如甘菊，端可壽而臧。
滿泛九霞觴，與客秋興長。
紫清如芰荷，堪製仙人裳。
願言六人者，駕月賓帝旁。
先拜紫皇前，次謁王母房。
人間塵埃子，白日空茫茫。